PROJEKTNI ZADATAK
ZA IZRADU STUDIJE IZVODLJIVOSTI SA IDEJNIM RJEŠENJEM SANACIJE, ZATVARANJA I REKULTIVACIJE ODLAGALIŠTA OTPADA LOVANJA–SINJAREVO

1 UVOD
Opština Tivat prostorno obuhvata površinu od 46 km², smještena je u Bokokotorskom zalivu na jugozapadu Crne Gore. Prema rezultatima popisa iz 2023. godine u opštini Tivat ima 16 340 stanovnika. Tivat ima gustinu naseljenosti od 355 stanovnika po km², što ga čini jednom od najgušće naseljenih opština u Crnoj Gori. 
Povoljan geografski položaj i prirodni uslovi doprinijeli su razvoju Tivta kao značajnog turističkog i saobraćajnog centra. U opštini se nalazi međunarodni aerodrom Tivat, koji povezuje grad sa brojnim evropskim destinacijama. Takođe, Tivat je poznat po luksuznoj marini Porto Montenegro, koja je postala prestižna destinacija za nautički turizam.
Cilj izrade Studije izvodljivosti sa idejnim rješenjem sanacije, zatvaranja i rekultivacije odlagališta otpada „Lovanja-Sinjarevo“ (u daljem tekstu: Studija) jeste da pruži sveobuhvatnu tehničku, ekološku i socio-ekonomsku procjenu postojećeg stanja odlagališta otpada „Lovanja-Sinjarevo“, da analizira izvodljive opcije za buduću sanaciju, zatvaranje i rekultivaciju, te da identifikuje najefikasnije i najodrživije rješenje među planiranim varijantnim rješenjima. Studija treba da predstavlja osnovni dokument za donošenje budućih odluka u vezi sa upravljanjem i održivim razvojem ovog prostora, kroz davanje smjernica za dalje projektovanje. Obuhvat lokacije na kojoj se nalazi neuređeno odlagalište je cca. 160.000 m², a prilikom izrade Studije potrebno je utvrditi i fokus staviti na obuhvat na kojem se nalazi odloženi otpad. Grafički opis obuhvata područja dat je kao Prilog 1 projektnog zadatka.
Sadržaj i struktura Studije obuhvataju detaljnu analizu postojećih uslova životne sredine, zakonskih i infrastrukturnih aspekata; evaluaciju više opcija sanacije; kao i izradu idejnog rješenja za preferirano varijantno rješenje. Takođe, Studija definiše kriterijume za prostorno planiranje, mjere monitoringa životne sredine i strateške preporuke u cilju dugoročne bezbjednosti i zaštite životne sredine.
Studiju je neophodno izraditi u skladu sa važećim zakonima i propisima, jer je namijenjena kao osnova za pripremu dalje tehničke dokumentacije i sprovođenje sanacionih aktivnosti.
Postojeće stanje:
Neuređeno odlagalište otpada Lovanja-Sinjarevo nalazi se na teritoriji koja pripada Opštini Tivat (katastarske opštine Mrčevac i Đuraševići) i Opštini Kotor (katastarska opština Kavač), između naselja Kavač i brda Vrmac na sjeveroistoku, te magistralne saobraćajnice i Aerodroma Tivat na jugozapadu. Brdo Vrmac je u postupku zaštite kao zaštićeno prirodno dobro (Studija zaštite iz 2021. godine), što dodatno naglašava potrebu da lokacija Lovanja-Sinjarevo bude sanirana bez odlaganja.
Tokom 2018. godine, “Centar za ekotoksikološka ispitivanja” d.o.o. Podgorica sproveo je fizičko-hemijsku analizu tla na dvije tačke unutar neuređenog odlagališta i utvrdio da uzorci sadrže povišene koncentracije hroma, nikla i fluora u odnosu na dozvoljene vrijednosti iz Pravilnika o dozvoljenim količinama opasnih i štetnih materija u zemljištu (Sl. list RCG, br. 18/97), što predstavlja potencijalni rizik od kontaminacije podzemnih i površinskih voda, zemljišta i vazduha, kao i emisija zagađivača ka moru kroz atmosferske kanale. Neuređeno odlagalište je na otvorenom prostoru, pa su podzemne i površinske vode, zemljište i vazduh izloženi emisijama štetnih materija, a atmosferske vode sa ovog prostora se atmosferskim kanalima odvode u more kao finalni recipijent. Imajući u vidu navedeno, evidentan je negativan uticaj neuređenog odlagališta otpada na sve segmente životne sredine. Devastirani predio stvara naročito neuglednu sliku i negativno se odražava na atraktivnost prostora u cjelini, čime se stvara direktan negativni uticaj po turizam. 
U februaru 2024. godine, Opština Tivat i Opština Kotor potpisale su Memorandum o saradnji (br. 01-018/24-82 od 07.02.2024.godine) kojim su se obavezale na zajedničku realizaciju aktivnosti sanacije, dok je Agencija za zaštitu životne sredine formirala Radnu grupu za rješavanje problema neuređenog odlagališta na ovoj lokaciji (Rješenje br. 06-0-955/1 od 12.03.2024. godine).
Izradom Studije želi se izraditi sveobuhvatna stručna podloga – analiza tehničko-tehnoloških, tržišnih, društveno-ekonomskih, finansijskih i drugih aspekata – kako bi se:
· precizno definisao prostorni obuhvat sanacije, uključujući sagledavanje imovinsko-pravnih odnosa;
· predložio optimalni model sanacije s dinamikom i troškovima (uključujući potpuno uklanjanje otpada ili sanaciju na licu mjesta);
· procijenio uticaj na zdravlje i životnu sredinu te rizici ukoliko se ne pristupi sanaciji;
· sagledala buduća pogodna namjena prostora (uzimajući u obzir okolinu i valjanost rješenja na srednji i dugi rok);
· Pravni, planski i instuticionalni okvir.

2 CILJEVI PROJEKTA
Opšti cilj:
Sanacija devastiranog prostora i poboljšanje održivog upravljanja prostorom u Opštini Tivat kroz izradu Studije, s naglaskom na minimizaciju rizika po ljudsko zdravlje, zaštitu životne sredine i kreiranje osnove za buduće investicije.
Specifični ciljevi:
1. Analiza postojećeg stanja lokacije Lovanja-Sinjarevo:
· Istorijat odlagališta i analiza dosadašnje prakse odlaganja otpada;
· Prikupljanje i pregled dosadašnjih podataka o štetnim parametrima tla (hrom, nikl, fluor) i procjena rizika;
· Procjena količine i sastava deponovanog otpada, kao i procjena otpada zapreminski i težinski;
· Identifikacija uticaja neuređenog odlagališta na okolinu (podzemne vode, površinske vode, tlo, vazduh) i potencijalnih rizika po avio-saobraćaj (prenamnožavanje ptica i sl).
2. Pregled i primjena relevantnog zakonodavnog okvira:
· Analiza nacionalnih i lokalnih planova i strategija;
· Analiza EU direktiva relevantnih za sanaciju deponija.
3. Identifikacija i pregled alternativnih tehničko-tehnoloških rješenja:
· Opcija A: Potpuno uklanjanje otpada i transport na najbližu sanitarno-rekultiviranu deponiju;
· Opcija B: Sanacija na licu mjesta (zatvaranje postojećeg odlagališta, prekrivanje, drenaža, kontrola emisija);
4. Procjena društveno-ekonomskih i finansijskih aspekata:
· Izrada plana s troškovima investicije;
· Analiza dostupnih modela finansiranja (Eko-fond, međunarodne finansijske institucije i fondovi, lokalni ili nacionalni budžet) i priprema preporuka za odabir optimalnog finansijskog modela;
· Analiza benefita za lokalnu zajednicu.
5. Izrada preporuka za organizacione, zakonske i institucionalne promjene:
· Predlog za upravljanje saniranim prostorom (npr. nadležnost lokalnog preduzeća ili formiranje nove jedinice);
· Predlog izmjena lokalnih regulativa i planskih dokumenata.
3 OPIS POSLA
Studiju je potrebno izraditi kroz dvije faze, koje obuhvataju sljedeće aktivnosti:
FAZA 1: Izrada predloga sanacije odlagališta sa komparativnom analizom varijantnih rješenja sanacije i odabirom modela sanacije
1. Analiza postojećeg stanja
· Izrada odgovarajućih geodetskih podloga;
· Provjera i prikupljanje dostupnih kartografskih podataka;
· Istorijat odlagališta;
· Procjena otpada na odlagalištu: procjena po količini otpada, procjena po vrsti otpada, procjena otpada zapreminski i težinski;
· Analiza saobraćajne i hidrotehničke infrastrukture;
· Opis postojećeg stanja životne sredine i društva: topografija i pejzaž, klimatske karakteristike, kvalitet vazduha, buka i vibracije, geološke karakteristike, hidrogeološke karakteristike, seizmika, vodni resursi (površinske i podzemne vode), biodiverzitet (flora, fauna i zaštićena područja), demografska analiza, privredne aktivnosti, korišćenje zemljišta i imovinski aspekti, objekti;
· Terenski obilazak lokacije Lovanja-Sinjarevo i okolnih područja;
· Analiza dosadašnje organizacije usluga upravljanja otpadom u Opštini Tivat (komunalna preduzeća, obim kolektovanja, transport, postojeće deponije).
2. Regulatorni i planski okvir
· Pregled lokalnog i nacionalnog zakonodavstva o otpadu;
· Analiza strateških i drugih planskih dokumenata na državnom i lokalnom nivou; 
· Utvrđivanje usklađenosti aktivnosti sanacije s EU direktivama (Direktiva 1999/31/EC o odlagalištima otpada, Direktiva 2008/98/EC o otpadu).
3. Procjena rizika po životnu sredinu, okolinu i zdravlje
· Detaljna procjena uticaja neuređenog odlagališta na:
· tlo (kontaminacija zemljišta);
· podzemne i površinske vode (potencijalne migracije kontaminanata);
· vazduh (emisije prašine, emisije mirisa).
· Procjena rizika za avio-saobraćaj (prenamnožavanje ptica, blizina piste Aerodroma Tivat < 200 m) i drumski saobraćaj (bulevar Tivat–Budva).
4. Definisanje kriterijuma za određivanje prostora za rekultivaciju

5. Identifikacija mogućih tehničkih opcija, komparativna analiza i odabir varijantnog rješenja
· Opcija A (ekstrakcija i transport otpada): procjena količine otpada, transportnih kapaciteta, udaljenosti do sanitarnih deponija – tehnička, tehnološka i ekonomsko-finansijska analiza varijante;
· Opcija B (sanacija na licu mjesta): procjena konstrukcije zahvata (prekrivanje, drenažni slojevi, geotekstilne barijere) – tehnička, tehnološka i ekonomsko-finansijska analiza varijante;
· Komparativna analiza i odabir varijantnog rješenja.
6. Procjena troškova i načina finansiranja
· Analiza troškova, dinamike i načina finansiranja projekta (kapitalni budžet CG, lokalni budžet, itd).
7. Preporuke za institucionalne i regulatorne promjene
· Predlog mehanizma/okvira za upravljanje saniranim prostorom (npr. uloga postojećih komunalnih preduzeća ili formiranje posebne jedinice);
· Predlozi izmjena lokalnih akata (prostorni planovi, komunalni propisi, itd).
Rezultati Faze I treba da budu prikazani kroz sljedeći sadržaj: sažetak, uvod, metodologija, analiza stanja, regulatorni okvir, tehničko-tehnološke opcije, finansijska analiza, upoređivanje opcija, kriterijumi za izbor, preporučeni model sanacije, implikacije po životnu sredinu i društvo, i preporuke za promjene i način korišćenja prostora u budućnosti.

FAZA 2: Izrada Idejnog rješenja
Na bazi odabrane opcije iz Faze 1, potrebno je izraditi Idejno rješenje za sanaciju lokacije sa razrađenim tehničkim rješenjima za realizaciju, što obuhvata i:
1. Plan implementacije
Plan implementacije projekta treba da obuhvati sljedeće aspekte:
· projektni program;
· budžet projekta;
· strategiju nabavki;
· rizike u implementaciji projekta i preporuke za njihovo prevazilaženje odnosno ublažavanje.
2. Predlog monitoringa životne sredine
Predlog monitoringa segmenata životne sredine, u zavisnosti od odabranog tehničkog rješenja.
4 VREMENSKI OKVIR ZA REALIZACIJU AKTIVNOSTI
Rok izrade i isporuke izrađene Studije je 90 dana od dana zaključenja ugovora.
5 POTREBNE KVALIFIKACIJE
[bookmark: _GoBack]Potrebno je da ponuđač dostavi dokaz o najmanje 5 godina poslovanja u oblasti izgradnje infrastrukturnih projekata u oblasti čvrstog otpada i otpadnih voda, sa fokusom na zaštitu životne sredine. Za izradu Studije izvodljivosti neophodno je da ponuđač formira multidisciplinarni tim eksperata sljedeće stručne spreme, sa minimalno VII stepenom obrazovanja, za sljedeće oblasti:
· oblast geodezije; 
· oblast hidrologije;
· oblast građevinskog inženjeringa; 
· ekonomsko-finansijska oblast;
· oblast biologije;
· oblast zaštite životne sredine; 
· oblast tehnologije;
· oblast za društvena pitanja.
Obaveza ponuđača je da iz reda angažovanih eksperata odredi glavnog menadžera projekta, koji će biti odgovoran za sveukupni tehnički i administrativni nadzor zadatka, koordinaciju eksperata, planiranje aktivnosti, napredak zadatka, koordinaciju sa zainteresovanim stranama, finansijsko upravljanje, izveštavanje i tehničku pomoć. Glavni menadžer projekta treba da posjeduje univerzitetsku diplomu u oblasti građevinarstva, inženjerstva u oblasti zaštite životne sredine, ekonomije ili menadžmenta, profesionalno iskustvo u koordinaciji (vođa projekta/zamenik) najmanje 2 projekta u oblasti upravljanja otpadom u prošlosti, najmanje 10 godina menadžerskog iskustva, od čega najmanje 5 godina kao vođa tima/menadžer projekta.
Ostali angažovani eksperti treba da imaju najmanje 3 godine iskustva u radu iz oblasti za koje su angažovani.
Pored navedenih eksperata, ponuđač može o svom trošku angažovati i druga stručna lica (po potrebi).
Ponuđač će osigurati da kvalifikovani eksperti za svaku aktivnost i neophodna oprema budu dostupni za realizaciju zadatka i postizanje njegovih opštih i specifičnih ciljeva u smislu vremena, troškova i kvaliteta.
6 FORMAT DOSTAVLJANJA IZRAĐENE STUDIJE IZVODLJIVOSTI
· Studija će biti isporučena dvojezično (crnogorski i engleski jezik), u analognom i digitalnom obliku, u tri primjerka.
· Studija treba da sadrži rezime od najviše 5 strana a svi propratni dokumenti (detaljni tehnički opisi, proračuni, crteži i ostalo) moraju biti prikazani zasebno. 
· Izvještaji i prilozi moraju biti pripremljeni u A4 dvostranom formatu. Grafički prikazi će biti predstavljeni u odgovarajućem formatu. 
prilog 1: Grafički opis obuhvata područja (isječak sa satellites.pro podloge)

